text:
Sangano reZimbabwe Election Support Network, ZESN, rinoti vanhu vachakabatwa nekutya kukuru mumatunhu mazhinji munyika, zvekuti havakwanisi kubuda pachena munyaya dzezvematongerwo enyika.
Ongororo yakaitwa nesangano iri pakati pemwedzi yaChikunguru naNyamavhuvhu inoratidza kuti ruzhinji rwevanhu munyika harwusati rwave kukwanisa kuratidza kuti rwunotsigira bato ripi mune zvematongerwo enyika, kana kupfeka zvipfeko zvemamwe mapato asiri bato reZanu PF.
Sangano iri rinoti zvikamu makumi manomwe kubva muzana zvevanhu munzvimbo dziri mumatunhu anoti Mashonaland East, Mashonaland West neMashonaland Central neMatabeleland South vakati havakwanisi kupfeka mbatya dzebato risiri Zanu PF, uye vanhu vachiri kumanikidzwa kuenda kumisangano yebato iri.
ZESN inoti hurumende yemubatanidzwa yakambounza zvishoma kugadzikana mune mamwe matunhu akaita seBulawayo uko zvikamu makumi masere kubva muzana zvematunhu zvine vanhu vanopfeka mbatya dzemapato avanoda zvisina dambudziko.
Mukuru weZESN, Amai Rindai Chipfunde-Vava, vaudza Studio 7 kuti panofanirwa kuitwa dzidziso yakasimba neboka reZimbabwe Electoral Commission pamwe nemasangano akazvimirira sarudzo dzisati dzaitwa kuitira kuti vanhu vagokwanisa kunovhota vasingatyi.
Hurukuro naAmai Rindai Chipfunde-Vava


c: text/html

text:
WASHINGTON—
Apo Zimbabwe yotarisana nesarudzo dzakakosha gore rinouya, vamwe munyika vave kukurudzira mapato anopikisana neZanu-PF kuti abatane kana achida kukunda zvine mutsindo mutungamiri weZanu PF, VaRobert Mugabe, musarudzo yemutungamiri wenyika.
Vamwe vakuru vemapato muMDC inotungamirwa naVaMorgan Tsvangirai, pamwe ne MDC inotungamirwa naVaWelshman Ncube, vatanga kutaura zvakakoshera kuumba chibvumirano chekuti vaite muonera pamwekuitira kuti vakunde Zanu-PF nemutungamiri wayo.
Vachitaura kuManchester University kuEngland mukutanga kwemwedzi uno, munyori mukuru weMDC-T, VaTendai Biti, vakati kuti bato ravo ribatane neraVaNcube, zvinonetsa, asi zvinoda kuti vaite chibvumirano chekuti vashande vose vodoma mutungamiri mumwe chete anokwikwidzana musarudzo naVaMugabe.
VaBiti vanoti moyo wavo unorwadza kuti nekusabatana kwavakaita muna 2008, zvakapa kuti VaTsvangirai vagume voita sarudzo yechipiri naVaMugabe yemutungamiri wenyika iyo isina kuzoitwa nenyaya yemhirizhonga.
Senator David Coltart vebato veMDC-N, vanotiwo kunyange mapato aya achiita kunge makara asionane, zvakakosha kuti vashande pamwe chete kuitira kuti vakunde VaMugabe.
Asi VaNcube mbune vanoti kunyange hazvo zvakakosha kuti vashande pamwe chete, zvinhu zvakaoma nekuti hapachina nguva uye zvakamboyedzwa zvikatadza kubudirira.
Kubva zvakapatsanurwa MDC muna 2005, pakamboyedzwa kuti zvikwata zviviri izvi zvibatane asi zvose zvakakona n’anga murapwa achida.
Asi munyika dzakaita seZambia, Kenya, Lesotho nedzimwe dziri muAfrica, mapato anopikisa ari kushanda pamwe kuitira kuti akwanise kunge achikunda musarudzo. Izvi ndizvo zvimwe zvakaitika kunyika dzakaita seBritain neIsrael.
Asi vamwe vanotiwo hazvibatsire kuyedza kumanikidza vanhu kubatana ivo vakasiyana sechiyedza nerima.
Mutauriri weMDC-T, VaDouglas Mwonzora, vanoti vane chido chekuti vanopikisa vabatane.
Ukuwo mutauriri weMDC-N, VaNhlanhla Dube, vanoti kubatana kwakanaka asi pane zvakawanda zvinoda kuitwa.
Hurukuro naVaDouglas Mwonzora naVaNhlanhla Dube

robotstxt: allowed

filter: keep


text:
Gweru
Gweru (yainzi Gwelo kusvika 1982) iguta riri pakati peZimbabwe riri pamuyeramwaka nemuyeranhambo 19°25′S 29°50′E / 19.417°S 29.833°E. Gweru ine vagari 146,073 (2009), zvoreva kuti ndiro guta rechitatu pahugari hwevanhu muZimbabwe. Gweru ndiro gutaguru reProvince yeMidlands. Gweru yakavambwa mugore 1894 naDr. Leander Starr Jameson. Bhanga rekutanga rakavhurwa 1896, Stock Exchange yakaveko 1898. Njanji yakasvika mugore 1902. Gweru yakava Municipality muna 1914, yakava guta muna 1971. Zita rakasandurwa kuti inzi Gweri mugore 1982.
MuGweru ndimo mune Thornhill Air Base, Zimbabwe Military Museum neAntelope Game Park. Rusvingo rweNalatale nerwe Danangombe zviri pedyo neGweru, nzvimbo idzi dzinozivikanwa nekuvakwa kwezvidziro zvine matombo akarongwa zvinoyevedza uye nemidziyo yakasiyiwa yemaPortuguese.
Mugore ra1928 mugari weGweru ainzi Mai Jean Boggie wakavakisa nharire yeBoggie Clock Tower senzira yekurangarira murume wake akanga ashaya. Nharire iyi iriko nanhasi yava chishongo chinozivikanwa chinoonekwa muGweru.
Hushangazhi[chinja | edit source]
Hushangazhi uri muGweru unosanganisira Zimbabwe Alloys, Bata Shoe Company (yakavambwa muna 1939) ne Anchor Yeast inova yega kambani inogadzira yeast muZimbabwe. Guta reGweru riri munzvimbo yakanakisa kwazvo kuchengeta mombe: kurma kunoitwa munharaunda yeguta kunotevera hushangazhi hwemombe (zvese hwemombe nemukaka). Cold Storage Commission ine nzvimbo yekuuraya mombe muGweru. Maruva anorimwawo munharaunda yeguta kuti atengeswe kudzimwe nyika.
Hugari[chinja | edit source]
Zvinofungwa kuti muGweru munova nevanhu 300,000 vanogaramo asi vanokwanisa kupfurikidza nhamba iyi sezvo vanhu vazhinji muZimbabwe vanochengeta umwe musha kumaruzevha. Nekuti inogara pakati pematunhu emaShona nemaNdevere, vanhu vakawanda muGweru vanogona kutaura zvese chiShona ne chiNdevere asi chiShona chinotaurwa nevazhinji kwozoita 30% yehugari inotaura chiNdevere.
Dzidzo[chinja | edit source]
Sisitemu yedzidzo yepuraimari nesekondari haina kushandirwa zvakanyanya mumakore apfura. Zvikoro muGweru zvinotevedza sisitemu yedzidzo yemaBhuritishi senyika yese. Vadzidzi vanopedza makore manomwe varikupuraimari nemana (O'level) kana matanhatu (A'level) varikusekondari zvichitemba nekuti vanoda kudzidzo yakaita sei.


text:
HARARE—
Mapurisa emuHarare anoti asunga munhu anga achifamba achinyebera makambani akawanda mudhorobha achishandisa zita regurukota rezvehumhizha hwekufambiswa kwemashoko, Va Nelson Chamisa, mukutenga zvinhu mumakambani aya.
Mutauriri wemapurisa mupurovhinzi yeHarare, Amai Charity Chibanda, vaudza Studio 7 parunhare kuti munhu uyu aifamba achiti zvinhu zvaaitora kumakambani aya zvainge zviri zvekupurazi raVaChamisa.
Asi VaChamisa varamba mashoko ekuti vane purazi kana kuti pane munhu wavaituma.
Amai Chibanda vati zita remunhu uyu havasi kuriburitsa sezvo musungwa uyu achiri kubatsira mapurisa nekuferefeta nyaya iyi.
Vaenderera mberi vachiti makambani akawanda anosanganisira National Foods akatsotswa zvinhu zvinokosha zviuru nezviuru zvemadhora asi vati havasati vanyatsoziva kuti imarii chaizvo sezvo mapurisa achiri pakati pekuferefeta nyaya iyi.
VaChamisa, avo vanove zvakare murongi wemisangano mu MDC-T, vanoti vazivawo nezvenyaya iyi neChipiri mushure mekufonerwa nemapurisa.
Amai Chibanda vati musungwa uyu akatarisirwa kumiswa pamberi pedare munguva pfupi iri kutevera achipomerwa mhosva yekuba pamwe nekushandisa zita raVaChamisa zvisirizvo.